11. klase

1. modulis: Plaukstošas personības

Tēma: Kāds es vēlos būt?

3. nodarbība – Skola: “mocības” vai iespējas?

**Nodarbības atsegums**

**Nodarbībā sasniedzamie rezultāti**

***Skolēnam veidojas izpratne par to,***

* kas ir jēgpilna mācīšanās;
* kā attīstīt pašvadītu mācīšanos;
* kāda ir loma motivācijai mācību procesā;
* ka izglītība ir ceļš uz zināšanām un prasmēm.

***Skolēnam pilnveidojas morālais ieradums***

* apzināties izglītības un skolas nozīmi, veidojot ieradumu cienīt mācību procesu un izglītības iestādi;
* izprast izglītības nozīmi, veidojot ieradumu koncentrēties uz mācībām un apgūt zināšanas un prasmes, lai attīstītu sevi;
* izturēties cieņā pret skolotājiem, skolas personālu un līdzcilvēkiem, veidojot ieradumu radīt veselīgas attiecības un veicināt pozitīvu mācību vidi.

**Lielie jautājumi:**

*1) Kāda ir jēga no izglītības un skolas?*

*2) Kā tas, ko es šodien mācos un apgūstu, var palīdzēt man kļūt par tādu, kāds es vēlos būt?*

 **Ziņa skolēnam:**

- Svarīgi reflektēt par motivāciju apmeklēt skolu, skolas kā iestādes vēsturiskā rašanās kontekstā.

- Skolu var padarīt par interesantu/vērtīgu/unikālu pieredzi: iespēja izpētīt visu, kas ir, un iegūt draugus un domubiedrus dzīvei.

**Atslēgvārdi:** Cieņa, izglītība, mācīšanās, motivācija, prasmes

**Nodarbībā aplūkotās vērtības un tikumi**

|  |  |  |
| --- | --- | --- |
|  | No Vidusskolas standarta | Papildus no programmas “e-TAP” |
| Vērtības | Darbs, cieņa | Cilvēks, patiesība |
| Tikumi | Atbildība, centība | Pašdisciplinētība, sadarbīgums |

**Mācību materiāli:**

* *PowerPoint* prezentācija
* 1. materiāls: Citāti par izglītību

Mācību aktivitātes

[Nodarbības pavediens: Ierosme: Citāti par izglītību; 1. aktivitāte: Kā radās skolas un augstskolas?; 2. aktivitāte: Jēgpilni mācību priekšmeti; Refleksija: Ko es varu iegūt savā izglītībā?]

Ierosme: Citāti par izglītību (ieteicamais laiks 4 - 6 min.)

**[2. slaids]** (Uzdevums pāros vai individuāli.) Skolotājs izdala *1. materiālu* un ierosina: Izlasiet visus citātus par izglītību un izvēlieties tos, kas jūs visvairāk uzrunā/kam visvairāk piekrītat. Pamatojiet vai ilustrējiet ar piemēru, kāpēc tas jums šķiet nozīmīgs. Skolotājs lasa citātus pa vienam, un jautā klasei:

1. Kuram šis citāts bija svarīgs? (Skolēni paceļ rokas.) Kurš būtu gatavs pastāstīt, kāpēc?
2. Ja kādam citam arī citāts ir svarīgs, tomēr citu iemeslu dēļ, izsakieties.

Citāti:

1. “Izglītība ir pats spēcīgākais ierocis pasaules mainīšanai.”(Nelsons Mandela)

(“Education is the most powerful weapon which you can use to change the world.” ― Nelson Mandela)

1. “Bērniem būtu jāmāca kā labi domāt, nevis ko domāt.” (Margarēta Mīda)

(“Children must be taught how to think, not what to think.” ― Margaret Mead)

1. “Tā nav nekāda izglītība, kas izglīto prātu, bet neizglīto sirdi.” (Aristotelis)

“Educating the mind without educating the heart is no education at all.” ― Aristotle

1. “Prāts nav bļoda, ko piepildīt, bet gan uguns, ko aizšķilt.” (Plūtarhs)

“The mind is not a vessel to be filled, but a fire to be kindled.” ― Plutarch

1. “Izglītība rada pārliecību. Pārliecība rada cerību. Cerība rada mieru.” (Konfūcijs)

“Education breeds confidence. Confidence breeds hope. Hope breeds peace.” ― Confucius

1. “Vai tu mācies, lai nokārtotu eksāmenus vai lai radoši izpētītu pasauli?” (Noams Čomskis)

“Do you train for passing tests or do you train for creative inquiry?” ― Noam Chomsky

1. “Izglītība nav tik daudz par pelnoša darba atrašanu, kā par personības izveidošanu.” (Tāra Vestovere)

“An education is not so much about making a living as making a person.” ― Tara Westover, Educated

1. “Ja tu baidīsies kļūdīties, tad tu nekad nekļūsi par meistaru.” (Džordans B. Pītersons)

“If you are not willing to be a fool, you can't become a master.” ― Jordan B. Peterson

1. “Brīvība bez izglītības vienmēr nes postu, bet izglītība bez brīvības vienmēr ir velta.” (Džons F. Kenedijs)

“Liberty without Learning is always in peril and Learning without Liberty is always in vain.” ― John F. Kennedy

1. aktivitāte. Kā radās skolas un augstskolas? (ieteicamais laiks 5 - 8 min.)

**[3. slaids]** Vēsturiski fakti. Skolēnam var atgādināt to, kas tika runāts iepriekšējā nodarbībā - par brīvo laiku:

* ”*Sholē* (σχολη) – sengrieķiem šis vārds sākotnēji nozīmēja: vaļa, atpūta, brīvais laiks, vieta, kur tiekas draugi filozofiskām pārrunām. To varēja atļauties brīvi cilvēki, kuru labā strādāja vergi vai kuriem bija ievērojami īpašumi un zināma turība.”
* Skolotājs - sholarhs - cilvēks, kurš māca jaunietim saturīgi izmantot savu brīvo laiku, attīstīt savu krietnību (aretē). (Sk. iepriekšējo nodarbību).

Skolotājs turpina stāstu par izglītības vēsturi:

Turpinājums skolai mūsdienās ir augstskola. Senajā Grieķijā augstskolu lomu spēlēja ievērojamu filozofu veidotas skološanās iespējas - filozofa un viņa sekotāju apvienības (piemēram, Aristoteļa likejs (licejs), Platona akadēmija, Epikūra dārzs). Tika iedalīti (klasificēti) izziņas virzieni (zinātnes).

Šo iedalījumu pārņēma viduslaikos, kad izveidojās universitātes. Universitātes veidoja vai nu studenti, kuri uzaicināja sevi mācīt vērtīgus savas jomas speciālistus, vai mācību spēki, kuri piedāvāja studentiem savus pakalpojumus - studiju programmas. Vēlāk abi principi tika apvienoti - universitāšu vadībā piedalījās gan mācību spēki, gan studenti.

*Informācija skolotājam:* Paskaidrojums attēlam.

Aristotelis iedalīja visas zinātnes jeb mākslas divās daļās: *artes serviles* (ārēji nepieciešamais), *artes liberales* (iekšēji vajadzīgais). *Artes serviles -* burtiski tulkojot - ‘verdziskās mākslas’dažkārt sauca par a*rtes mechanicae* - mehāniskās mākslas. To skaitā bija tādas jomas kā lauksaimniecība, kara māksla, amatniecība, tirgzinības u.tml.

Turpretī *artes liberales* var tulkot kā ‘brīvās mākslas’ jeb ‘brīvās zinātnes’ (nodarbes ar mērķi radoši izzināt pasauli un sevi attīstīt).

Viduslaikos šo brīvo mākslu skaitā bija trīvijs (gramatika, dialektika (loģika) un retorika) un kvadrīvijs (aritmētika, ģeometrija, mūzika (precīzāk mūzikas teorija) un astronomija). Šo jomu pamatā ir darbības ar skaitļiem. Savukārt trīvijā mācīja valodas izkopšanu (gramatika, retorika) un domāšanas izkopšanu (dialektika, kurā mācīja argumentācijas prasmes – disputam). Viduslaikos ne tikai iekala no galvas gatavas zināšanas, bet trenēja studentu prasmi diskutēt, publiski disputi nebija retums.

Viduslaiku universitātēs pirmā fakultāte bija brīvo mākslu fakultāte. Pēc tam varēja mācīties medicīnas, jurisprudence vai teoloģijas fakultātēs. Vēlāk tieši brīvo mākslu attīstība noveda pie mūsdienu zinātnisko metožu izveidošanas.

Kā redzams 12. gs. zīmējumā - viduslaikos ‘brīvās mākslas’ kulminēja filozofijā, kas attēlota kā valdniece, kas sēž centrā uz troņa. Apkārt ‘brīvo mākslu’ aplim atrodas dzejnieki (mākslinieki), kurus vada nevis prāts, bet iedvesma (to simbolizē putniņi, kas čukst dzejniekiem ausīs).

**[4. slaids]** Jautājumi skolēniem:

* Kas no viduslaiku un antīkās kultūras mantots un tiek attīstīts mūsdienās izglītībā?
* Kurus no trīvija un kvadrīvija mācību priekšmetiem nemāca vai tik pat kā nemāca skolās mūsdienās? Kāpēc?
* Kuru no “brīvajām mākslām” (*artes liberales*) gribētos apgūt un ko tas dotu mūsdienās?

2. aktivitāte. Jēgpilni mācību priekšmeti. (ieteicamais laiks 20 min.)

[5. slaids] Darbs grupās. Skolēni sagatavo un saka klasē mācību priekšmetu (1) aizstāvības un (2) reklāmas runas:

1) Izvēlieties vienu mācību priekšmetu no tiem, ko jums skolā jau māca, un sagatavojiet tam aizstāvības runu. Iekļaujiet prezentācijā ne tikai ieguvumus, bet arī biežākos iebildumus, kāpēc skolēniem šis priekšmets varētu nepatikt, un piedāvājiet tiem atbildes/risinājumus. (ieteicamais laiks sagatavošanai 6 minūtes)

2) Izdomājiet vienu priekšmetu, ko skolā nemāca, bet, jūsuprāt, to vajadzētu, un izveidojiet tam reklāmas prezentāciju runu.

Padomi: Par katru mācību priekšmetu jāatbild:

* Kāpēc jūs to uzskatāt par svarīgu?
* Kā šī priekšmeta apgūšana palīdzēs nākotnes dzīvē? Pašizaugsmē, attiecībās, darbā, citur?
* Vai šis priekšmets būtu jāapgūst visiem obligāti? Kāpēc jā vai nē? Ja ne visiem, tad kam?
* Ja šāda priekšmeta skolā šobrīd nav, kādam skolā jau esošam mācību priekšmetam tas visvairāk līdzinās vai kurā to varētu iekļaut?

Grupas prezentē pārējai klasei. (ieteicamais laiks prezentācijai 14 minūtes)

Refleksija. Ko es varu iegūt savā izglītībā? (ieteicamais laiks 3 – 5 min.)

[6. slaids] Katrs pieraksta kādu atziņu: kas ir vissvarīgākais, ko es gribu iegūt savā izglītībā?

[Formāts: krāsainas līmlapiņas vai tiešsaistes aptauja (Mentimeter) vai vienkārši katrs ieraksta to sev kladē vai citur par atgādinājumu]